b'\n_START_ARTICLE_\nGeografija Kirgizistana\n_START_PARAGRAPH_\nKirgizistan je celinska dr\xc5\xbeava v Srednji Aziji. Na vzhodu in jugovzhodu meji na Kitajsko, na severu na Kazahstan, na zahodu na Uzbekistan in na jugu na Tad\xc5\xbeikistan. Ozemlje se razteza okoli 900 kilometrov od vzhoda do zahoda in 410 kilometrov od severa do juga._NEWLINE_Meja z Uzbekistanom in Tad\xc5\xbeikistanom v Ferganski dolini je zelo komplicirana, kar je posledica delitve Srednje Azije med pet republik v \xc4\x8dasu Sovjetske zveze. Obstajajo tri kirgi\xc5\xa1ke enklave: 2 v Uzbekistanu in 1 v Tad\xc5\xbeikistanu.\n_START_SECTION_\nTopografija in vode\n_START_PARAGRAPH_\nPovr\xc5\xa1je je prete\xc5\xbeno gorato. Nebe\xc5\xa1ko gorovje (Tian Shan) in Pamir skupaj zavzemata okoli 65% ozemlja. Na jugozahodu je del Nebe\xc5\xa1kega gorovja gorska veriga Alay. Nebe\xc5\xa1ko gorovje se razprostira proti vzhodu vzdol\xc5\xbe meje s Kitajsko in \xc5\xa1e dlje na vzhod v Xinjiang v Uygurski avtonomni pokrajini na Kitajskem. Povpre\xc4\x8dna nadmorska vi\xc5\xa1ina gorovja v Kirgizistanu je 2.750 m, najvi\xc5\xa1je se\xc5\xbee na Jengish Chokusu 7.439 m, najni\xc5\xbeje pa blizu O\xc5\xa1a v Ferganski dolini 394 m. Skoraj 90% ozemlja le\xc5\xbei ve\xc4\x8d kot 1.500 m nad morsko gladino._NEWLINE_Gore so geolo\xc5\xa1ko mlade in so nastale z dvigovanjem, verige so med seboj lo\xc4\x8dene z globokimi dolinami. V gorah se nahaja okoli 6500 ledenikov. Po ocenah naj bi bilo v njih zamrznjene okrog 650 km\xc2\xb3 vode. Doline rek \xc4\x8cuj, Talas, ter Ferganska dolina so relativno ravne in primerne za kmetijstvo._NEWLINE_Kirgizistan ima mnogo rek in potokov, ki imajo vse ledeni\xc5\xa1ki zna\xc4\x8daj. Ve\xc4\x8dina rek so pritoki Sir Darje, ki ima svoje povirje v zahodnem Tian Shanu ob meji s Kitajsko. Drug velik re\xc4\x8dni sistem predstavlja reka \xc4\x8cuj, ki izvira v severnem delu dr\xc5\xbeave in te\xc4\x8de proti severozahodu ter izgine v pu\xc5\xa1\xc4\x8davi na jugu Kazahstana. Jezero Isik Kul (v prevodu "vro\xc4\x8de jezero") je drugo najve\xc4\x8dje jezero v Srednji Aziji takoj za Aralskim. Jezero ima prostornino 1.738 km\xc2\xb3, je rahlo slano in relativno toplo (med 15 in 23 \xc2\xbaC). V Kirgizistanu je skupaj okoli 2.000 jezer s skupno povr\xc5\xa1ino 7.000 km\xc2\xb2, ve\xc4\x8dinoma se nahajajo na nadmorski vi\xc5\xa1ini med 3.000 in 4.000 m. Najve\xc4\x8dja tri so velika ve\xc4\x8d kot 100 km\xc2\xb2. Drugo in tretje najve\xc4\x8dje jezero, Song-K\xc3\xb6l in Chatyr-K\xc3\xb6l (slednje je tudi slano), se nahajata v Narynski kotlini._NEWLINE_Strma pobo\xc4\x8dja, pogosto pora\xc5\xa1\xc4\x8dena samo s travo, so podvr\xc5\xbeena eroziji. Pojav zemeljskih in sne\xc5\xbenih plazov je zato pogost. Pogosti so tudi potresi, saj gre za mlado gorstvo, del Himalajskega pogorja, ki se \xc5\xa1e vedno dviga zaradi podrivanja Indijske tektonske plo\xc5\xa1\xc4\x8de pod Evrazijsko. V avgustu 1992 je bil zadnji ve\xc4\x8dji potres, prizadeto je bilo mesto Jalal-Abad na jugozahodu dr\xc5\xbeave.\n_START_SECTION_\nKlima\n_START_PARAGRAPH_\nZaradi gorskih verig, ki prepre\xc4\x8dujejo dotok vla\xc5\xbenega zraka iz juga, je podnebje izrazito celinsko z lokalnimi odstopanji. Ozke doline so redko obsijane s soncem, sicer pa je dr\xc5\xbeava dobro oson\xc4\x8dena in prejeme okoli 2900 ur son\xc4\x8dne svetlobe na leto. Tudi temperature se lahko bistveno razlikujejo od kraja do kraja. V januarju je povpre\xc4\x8dna temperatura -4 \xc2\xb0C na jugu v mestu O\xc5\xa1 in okoli jezera Isik Kul. Najhladneje je v gorskih dolinah. Tukaj lahko padejo temperature na -30 \xc2\xb0C ali manj; rekord je -53,6 \xc2\xb0C. Povpre\xc4\x8dna temperatura v juliju zna\xc5\xa1a 27 \xc2\xb0C v Ferganski dolini, kjer je rekord 44 \xc2\xb0C, najni\xc5\xbeje vrednosti do -10 \xc2\xb0C pa so na najvi\xc5\xa1jih gorskih vrhovih. Padavine se gibljejo od 2.000 mm na leto v gorah in do 100 mm na zahodu dr\xc5\xbeave.\n_START_SECTION_\nOkoljska problematika\n_START_PARAGRAPH_\nKirgizistan nima niti te\xc5\xbeke industrije, niti velike proizvodnje bomba\xc5\xbea, zato s tem v zvezi nima okoljskih problemov kot sosednje dr\xc5\xbeave v Srednji Aziji. Od leta 1990, to je od osamosvojitve, se je tudi sicer zmanj\xc5\xa1ala tako industrijska kot kmetijska proizvodnja. Kljub temu ima Kirgizistan resne te\xc5\xbeave zaradi neu\xc4\x8dinkovite rabe prostora in onesna\xc5\xbeevanja vodnih virov, degradacije tal in neprimernih kmetijskih ukrepov._NEWLINE_Leta 1994 je kmetijstvo porabilo pribli\xc5\xbeno 88% celotne porabe vode (8% industrija in 4% lokalnih vodovodni sistem). Po mnenju strokovnjakov Svetovne banke ima Kirgizistan zadostne koli\xc4\x8dine kakovostne vode za uporabo v prihodnosti, \xc4\x8de bo z njo preudarno upravljal. Podro\xc4\x8dja z najni\xc5\xbejo kakovostjo pitne vode so v mo\xc4\x8dno naseljenih regijah v dolini reke \xc4\x8cuj na vzhodu dr\xc5\xbeave in v pokrajini Jalal-Abad ter obmo\xc4\x8dja ob rekah, ki se stekajo v jezero Isik Kul. Glavni onesna\xc5\xbeevalci pitne vode so rudniki srebra v Haidarkanu, rudnik antimona na Kadamzai; rudnik urana v Kadzyi Sai je sicer prenehal delovati v letu 1967, \xc5\xa1e vedno pa se strupene snovi izpirajo v bli\xc5\xbeini Isik Kula, odlaganje jamske jalovine v Min Kushu ter rudarsko metalur\xc5\xa1ki kombinat v Orlovki._NEWLINE_Nevarnost naravnih nesre\xc4\x8d so: potresi, zemeljski plazovi, nagnjenost k ve\xc4\x8djim poplavam v \xc4\x8dasu taljenja snega._NEWLINE_Zaradi pa\xc5\xa1ni\xc5\xa1tva in preobremenjevanja zemlji\xc5\xa1\xc4\x8d z \xc5\xbeivino prihaja do erozije tal. V dolinah kjer se kmetijske povr\xc5\xa1ine intenzivno namakajo pa prihaja do salinizacije. Pomanjkanje kmetijskih povr\xc5\xa1in povzro\xc4\x8da tudi izgradnja akumulacijskih jezer za hidroelektrarne. Tako je na primer jezero Tortogul zalilo 130 km\xc2\xb2 km kmetijskih povr\xc5\xa1in, so\xc4\x8dasno pa zadr\xc5\xbeuje znatne koli\xc4\x8dine vode v nadaljnjem toku reke Sir Darja. Mnogo elektrarn je zgrajenih tudi v pore\xc4\x8dju reke Naryn, ki je poleg tega \xc5\xa1e potresno ob\xc4\x8dutljivo._NEWLINE_Jedrski odpadki so se v \xc4\x8dasu Sovjetske zveze na veliko odlagali na prostem v jame. \xc5\xa0tevilni prebivalci dobijo pitno vodo direktno iz onesna\xc5\xbeenih vodotokov in vodnjakov, zaradi \xc4\x8desar se prena\xc5\xa1ajo bolezni. Nezakonit je lov na zelo redke za\xc5\xa1\xc4\x8ditene vrste \xc5\xbeivali, kot so sne\xc5\xbeni leopard in ovce Marko Polo._NEWLINE_Dr\xc5\xbeava je podpisala vrsto mednarodnih sporazumov s podro\xc4\x8dja biotske raznovrstnosti, dezertifikacije oziroma degradacije tal, nevarnih odpadkov, vendar jih ni ratificirala in torej v Kirgizistanu ne veljajo.'